Smuuti
Smuuti (ingliskeelsest sõnast smoothie, ka smoothee ja smoothy) on paksu konsistentsiga külm jook, mis on valmistatud püreestatud puuviljadest ja juurviljadest tavaliselt kannmikseri või saumikseri abil. Smuuti koosneb mitmest komponendist ja selle tekstuur sõltub lisatud koostisosadest, milleks võivad olla vesi, purustatud jää, puuviljamahl, magustajad (mesi, suhkur, agaavisiirup, vahtrasiirup), piimatooted (piim, jogurt, keefir, valgupulber), taimsed piimad, pähklid, pähklivõi, seemned, tee, šokolaad, mitmesugused toidulisandid. Smuuti, mille valmistamiseks kasutatakse piimatooteid, sarnaneb jäätisekokteiliga.